**Előterjesztés a Képviselő-testület**

**2016. május 31-én tartandó ülésének 4. napirendi pontjához**

**Tisztelt Testületi tagok!**

Bérces József, aDuna-Pilis-Gerecse Vidék-fejlesztési Egyesület elnöke az alábbi levelet küldte meg az Önkormányzat részére.

*Tisztelt Polgármester Asszony!*

*A Duna-Pilis-Gerecse Vidékfejlesztési Egyesület éves rendes Közgyűlését az Elnökség 2016. május 30.-ra tervezi.*

*Ennek egyik igen lényeges napirendi pontja a tagdíj mértékének meghatározása, illetve elfogadása lesz.*

*Engedje meg kérem, hogy idézzem az Alapszabály ide vonatkozó részeit!*

*Az Alapszabály rendelkezései alapján:*

*- Az Egyesület tagjai évente tagdíj fizetésére kötelesek.*

*- A tagok magukra nézve kötelezőnek elfogadják, és kötelezettséget vállalnak az Egyesület céljainak megvalósítása érdekében történő közreműködésre és a tagdíj megfizetésére.*

*- Az Egyesület tagja köteles eleget tenni az alapszabályban meghatározott kötelességeinek: a közgyűlési határozattal meghatározott mértékű tagdíjat megfizetni, továbbá tevékenyen közreműködni az egyesületi célok megvalósítása érdekében.*

*-  Az éves tagdíj mértékéről az éves rendes közgyűlés dönt.*

*Számítunk az Ön megértésére és támogatására!*

*Jelen tervezési ciklusban 436.050.000.- Ft jut működési területünk fejlesztésére.*

*A 2007-2013-as programozási ciklus időszakában a területünkön tevékenykedő 22 település, 237 szakmailag kiváló pályázattal, 1.702.246.194.- Ft összegben pályázott .*

*A számok tükrében elmondhatjuk, hogy az Egyesület lezárt egy igen sikeresnek mondható folyamatot.*

*Azóta viszont számos negatívum érte az Egyesület működését, veszélyeztetve létét:*

*- 2015. október 31.-ével beadtuk utolsó kifizetési kérelmünket.*

*- Azóta az Egyesület a tartalékaiból él.*

*- A számlák/fizetések nem kerültek kifizetésre, a dolgozók tagi kölcsönének köszönhetően sikerült a NAV inkasszót kifizetni.*

*-A bankkal kötött szerződésünk 2015. december 31.-vel lejárt.*

*- Azóta nem sikerült újabb szerződést kötnünk, mivel a Garancia Alap nem adott semmiféle nyilatkozatot, melynek alapján a bank továbbra is biztosítaná a szerződésben foglaltakat.*

*- Csolnok Község Önkormányzata vállalta az ingatlan fedezet nyújtását ahhoz, hogy a 2015. december 17.-én benyújtott HFS tervezet elfogadása alapján a 9.200.000Ft működési és animációs költség hitel formájában a banktól lehívható legyen.*

*- A 2020-ig szóló időszak további finanszírozására a hitel felvétele nehézkesnek tűnik.*

*- A bank újabb és újabb feltételeket támaszt, amely még kilátástalanabbá teszi a helyzetet, megkérdőjelezik a megállapodást.*

*Több HACS megszondáztatása után Egyesületünk Elnöksége azt, a többi szervezet által már bevált gyakorlatot szeretné adaptálni végső megoldásként, amely a tagdíjak emelésére vonatkozott.*

*Az Önkormányzatok esetében ez a 10.-Ft/lakos összegről 100.-Ft/lakos összegre történő emelést jelentené.*

*Ha az Ön támogatásával a Közgyűlés megszavazza, valamint utána a tagdíjak befizetésre kerülnek, a Duna-Pilis-Gerecse Vidékfejlesztési Egyesület áthidalhatja likviditási problémáit, hogy teljes kapacitásával az újabb tervezési szakaszra fordítsa energiáit, és az elmúlt időszak tapasztalatai alapján segítse a térség fejlesztését, a pályázók munkáját, a pályázati összegek térségünkbe való koncentrálását!*

*Kérem Önt, segítse a Szervezet fennmaradását, a térség további fejlődését!*

*Tisztelettel,*

*Bérces József*

*Elnök*

Tekintettel arra, hogy a szervezettől önkormányzatunk pályázati úton nagy összegű támogatást kapott, javaslom az emelt összegű tagdíj elfogadását az előterjesztésnek megfelelően.

**Határozati javaslat**

**Piliscsév Község Önkormányzat**

**Képviselő-testületének …..../2016.(V.31.) határozata**

**a Duna-Pilis-Gerecse Vidékfejlesztési Egyesület éves tagdíjának mértékéről**

Piliscsév Község Önkormányzatának Képviselő-testülete a Duna-Pilis-Gerecse Vidék-fejlesztési Egyesületnek fizetendő éves tagdíjat 100,- Ft/lakos összegben határozza meg, melyet a 2016. évi tartalék terhére biztosít.

Felelős: Kosztkáné Rokolya Bernadett polgármester

Határidő: azonnal

Piliscsév, 2016. május 26.

Kosztkáné Rokolya Bernadett

polgármester